'Te min tyd,' sê netwerke oor nuwe datareëls | Netwerk24
'Te min tyd,' sê netwerke oor nuwe datareëls
Deur Petrus Malherbe 16 Mei 2018 12:23
'n Slimfoon kan baie data verbruik indien jy nie versigtig is nie. Foto: Unsplash
Diensverskaffers meen die maand wat die Onafhanklike Kommunikasieowerheid van Suid-Afrika (Okosa) gee om aan nuwe dataregulasies te voldoen, is nie naastenby genoeg nie.
Daarvolgens moet 'n gebruiker eers pertinent toestemming gee voordat buitebondeltariewe gehef mag word en diensverskaffers moet gebruikers toelaat om ongebruikte data oor te dra na die volgende kalendermaand.
Okosa het die nuwe regulasies einde April aangekondig en op 7 Mei in die Staatskoerant gepubliseer. Daarvolgens word diensverskaffers 30 dae gegun om daaraan te voldoen. Die sperdatum is 8 Junie.
"Dié tydperk is nie haalbaar nie, selfs met die beste bedoelings," sê Graham Mackinnon, Cell C se regshoof.
Hy sê Cell C is besig om te bepaal wat die nuwe regulasies op 'n tegniese vlak benodig om toegepas te word.
"Dit lyk asof Cell C reeds voldoen aan sommige van die regulasies, maar om aan almal te voldoen sal verskeie stelsels gekonfigureer en getoets moet word voordat dit toegepas kan word."
MTN bestudeer die nuwe regulasies om te bepaal hoe om dit toe te pas, sê Jacqui O'Sullivan, 'n uitvoerende amptenaar van MTN.
"Ons ontleed die regulasies om te verstaan hoe ons die vereistes prakties kan toepas."
'n Woordvoerder vir Telkom sê hy doen alles moontlik om die nuwe regulasies teen die sperdatum te kan toepas, "hoewel daar verskeie produkte en stelsels is wat daardeur beïnvloed word".
Vodacom beplan ook om voor 8 Junie sy stelsels aan te pas om aan die nuwe regulasies te voldoen.
Nie een van die diensverskaffers wou meer besonderhede verskaf van hoe die nuwe regulasies hul stelsels op 'n tegniese vlak beïnvloed of watter veranderinge gebruikers ná die sperdatum gaan sien nie.